
JADESOLA JAMES

Prinsens andre sjanse

Oversatt av Berit Helberg

Miniserie: Lenge leve kjærligheten


Rødhette og ulven, Snehvit og de syv dvergene, Askepott, Gullhår og Den lille havfruen – du kjenner garantert til dem alle. Men du har aldri lest disse versjonene av dem før … Dette er del seks i miniserien Lenge leve kjærligheten.

 

Jadesola James elsker tordenstormer om sommeren, Barbara Cartlands bøker, lange togturer, varm toast med smør, og rikelige mengder med kake og te. Hun skriver glamorøse, fantasifulle historier som er ment å ta leseren med storm. Når hun ikke skriver, er hun referansebibliotekar ved universitetet. Hobbyene inkluderer å samle på gamle romantiske pocketbøker, og fantasikjøp av sommerhytter nord i England på nettet. Jadesola bor for tiden i De forente arabiske emirater. Se hva hun holder på med på jadesolajames.com


Til mine små

som gjør skriveprosessen

både utfordrende og morsom!

 

Jeg elsker dere høyt,

og ser fram til å oppleve

at dere får deres egen lykkelige slutt en dag.

Badagry, Nigeria

Tiden var kommet for at bruden skulle danse inn. Til tross for de rubinbelagte stiletthælene hun balanserte på, følte prinsesse Tobilola Obatola at hun svevde. Synet var delvis tilslørt av et brudeslør, prydet med tråder av ekte gull.

Ledsagerne var der, parfymert med en tradisjonsrik blanding av rosevann og sitron. De utgjorde en duftende, pudret, gulldrapert masse av kropper i bevegelse. To bak henne, en ved hver albue, rede til å lede den tidligere prinsessen av Gbale – og kommende prinsessen av fyrstedømmet Djoboro – til hennes plass ved ektemannens side. Álágásene, de tradisjonelle seremonimestrene, var der også for muntert å tigge om penger fra hennes ektemanns familie, som hadde kommet forberedt med fulle pengevesker. De lagde litt av et show, og stemmene nådde rett inn i Tobis øre fra en støyende høyttaler.

«Vår brud, datteren av Hans Majestet Oba av Gbale, er her for å ære vår sammenkomst …»

Tobi klarte så vidt å dempe fnisingen. Selv på datterens bryllupsdag måtte faren sørge for at han ble gjenkjent. Gjennom sløret møtte hun det varme, brune blikket til sin eldre søster, Kemi, som sendte et advarende blikk, som ble myknet av et smil.

Oppfør deg pent, mimet hun. Tobi løftet haken og kastet på hodet til svar, den tunge ørepynten i gull og rubiner danset i ørene. Å, hun skulle oppføre seg pent i dag.

Bátámusikerne holdt de timeglassformede dùndúntrommene og begynte å spille en fengende rytme, ment for å drive henne og brudepikene framover. Tobi blandet de forsiktige små skrittene til en sjenert brud, med de svaiende hoftene til en erfaren kvinne. Hun beveget seg lett forover, åpnet den store viften sin så den glitret og rubinbelagte pyntebånd flagret til gulvet.

Overágáláen svettet under den imponerende hodepryden og annonserte Tobis ankomst i en leken yorubadans, oppmuntret gjestene til å ønske henne og mannens familie velkommen, samt overøse henne med gull. Ved siden av henne svaiet tolken og oversatte ordene hennes til de utenlandske gjestene.

«Dans, bruden vår, dans godt …»

Rommet ble fylt av latter og applaus, og lyden av sjampanjefylt feiring. Mens Tobi danset, var det bare en tanke i hodet hennes.

Jeg greide det! Jeg er fri!

Fri fra den dominerende faren. Fra å være innelåst, bare avbrutt av opprørske handlinger når hun hadde greid å bestikke vaktene med juveler, og sneket seg ut for å danse hele natten …

Hun danset gjennom den store salen som var pyntet som i ethvert tradisjonelt høystatus Yoruba-bryllup: Runde bord pyntet med rubiner, roser og bestikk forgylt av bladgull, elegante, håndbroderte aso ebe-drakter båret som uniform av kongefamiliens medlemmer. Mobiltelefoner og nettbrett ble holdt høyt for å fange et glimt av den kongelige bruden, og i enden hennes prinse-ektemann med ledsagere som ventet på henne, kledd i skinnende kapper i dypt rubinrødt.

Den eneste som betydde noe, prins Akil Al-Hamri, ektemannen hennes, ledet an med sin bror prins Malik ved sin side.

De var begge mykere utgaver av sin far, kong Al-Hamri III, som satt stolt på en miniatyrversjon av den store tronen han brukte i Djoboro. Det lille nordafrikanske fyrstedømmet lå på kysten av Marokko. Man kunne se spor etter de malianske forfedrene i ansiktstrekk og huden, i en litt mørkere nyanse enn deres marokkanske naboer.

Tobi tenkte at Akil var et perfekt eksemplar, og ble tørr i munnen. Så tok hun seg sammen. I en alder av tjueen burde hun klare å skyve vekk barndommens forelskelser.

Hun nådde endelig fram

Tobi kunne rollen sin uten hjelp fra søsteren eller alaga ikoro, som var ivrig etter å fortsette seremonien. Hun knelte foran faren, lukket øynene mens han mumlet bønner over henne. Stemoren var den neste, med lav og kulturell stemme. Kongen av Djoboros bønner var direkte, men fra hjertet, og på slutten løftet han haken hennes og så på henne gjennom sløret.

«Jeg er glad», sa han høyt nok til å høres i hele salen. «For at våre hjem vil bli forenet. Obaen i Gbale har vært en venn siden vi var skolegutter, og at våre barn finner lykken sammen er en av mine største gleder som gammel mann.»

Så var det over og Tobi sank ned foran ektemannen sin. Marmorgulvet kjentes hardt og kaldt gjennom det tynne stoffet i iroen hennes.

Hun kikket opp gjennom sløret, bare et sekund. Akils ansikt var stoisk, selv om det var et konspiratorisk glimt som lekte rundt munnen i form av et smil. De lange fingrene grep kanten av sløret, løftet det forsiktig over hodet hennes.

Folkemengden sukket unisont.

«Vi greide det», sa han sammenbitt, før han kremtet og begynte med sine egne velsignelser. Ønsker om god helse, barn, et langt liv …

Ansiktet hennes brant. Disse tingene var ikke for henne. De skulle skille seg så snart de kunne. Ektemannen hadde giftet seg for å få arven sin, hun for å få sin frihet. Det ville ikke bli et fullbyrdet ekteskap, de ville aldri være sammen på den måten. Det betydde ikke noe at han var høy og senesterk, med brede skuldre og smale kinn. Det var ingen grunn til å lure på hvordan det ville kjennes å ha de armene rundt seg, eller …

Det var ikke tid til å tenke; Akil var ferdig. Hun tok seremoniluen for ekteskap i hånden, plasserte den på hodet hans med skjelvende hender. Så var det utveksling av ringer, og de kunne snu seg til en jublende folkemengde. Nå ble det dans og mat.

Hun var gift.

Men viktigere, hun var fri.

«Pokker til måte å tilbringe bryllupsnatten på, lillebror.»

Akil blunket, revet ut av fantasiene han hadde vært i den siste timen. Den store suiten i den nyrenoverte villaen hvor kongen av Djoboro med gjester bodde under bryllupet, var tom. De fleste forloverne hans hadde chartret fly og dratt til Lagos for å bli fulle og gå på nattklubb for å sjekke damer, antok han.

Akil hadde andre planer.

«Hvorfor er du ikke med gutta?» spurte han og snudde ryggen til sin eldre bror for å legge to skjorter i en weekend-koffert. Vanligvis ville en tjener ha pakket, men han måtte være så diskré som mulig i natt. Et hemmelig fly ville dra fra Lagos på morgenen, han måtte være på flyplassen i god tid før det. Bare han og den sjenerøst betalte piloten fra Djoboran Royal Flyer visste destinasjonen.

«Du vet at Jamila ville kvalt meg hvis jeg vågde.» Malik kikket over skulderen til Akil. «Og du planlegger å stikke av.»

«Mine planer for kvelden er min sak.»

«Hvor er bruden din?»

Han kikket på armbåndsuret. Tobi pakket sannsynligvis selv nå. Dekkhistorien var at de stakk av til Lagos skjult av mørket for å dra på hemmelig bryllupsreise. Men Tobi hadde bestilt sin egen billett til Dubai, hvor hun hadde venner. Ingen visste at det forelskede brudeparet ville dra hver sin vei.

Akil snudde seg mot Malik. Brorens ansikt var muntert, men også mistenksomt. Han hadde blitt forvirret over Akils plutselig ønske om å gifte seg, ikke overbevist av påstanden hans om å være forelsket i Tobi, og hadde forsøkt å finne sammenhengen.

Akil brydde seg ikke om han skjønte det til slutt.

Hva familien gjorde, betydde lite for ham. Livet hans skulle endelig begynne. Han hadde planlagt denne flukten de siste årene. Nye og spennende forretningsforetak ventet på ham, hvor han ville være i stand til å operere på egen hånd, ikke for tronen til Djoboro, hvor alt han gjorde måtte godkjennes av en trone som aldri ville bli hans. Å leve mange år under det desperate blikket til Malik og kongen, hadde ikke hjulpet. Blant andre ting … noen for mørke til engang å fortelle Malik om. Han hadde forsøkt en gang, og ville ikke tenke på det i kveld, hvor dårlig det hadde gått.

Djoboros skinnende palass gjemte mange mørke hemmeligheter, inkludert behandlingen av den andre kongelige sønnen. Han elsket landet sitt, så høyt at kjærligheten til landet hadde holdt ham her lenger enn det som var sunt. Nå var tiden inne.

«Hun er på rommet sitt», mumlet han. «Pakker. Jeg tror vi har rett til en privat tur etter alt dramaet, ikke sant?»

Malik så flau ut. «Å.»

«Ta det med ro. Den kongelige overløperen har ikke tenkt å stikke av. Jeg skal ikke skjemme deg ut.»

«Akil …»

«Man skulle tro at du i det minste kunne la meg være på bryllupsdagen min.» Han sendte broren et foraktelig smil, hengte bagen på skulderen og gikk ut i gangen.

Han så seg ikke tilbake.

Da Akil endelig dro fra villaen, var det helt stille. Selv moskitoer og andre nattinsekter var visst utslitte fra kveldens festligheter, den hvite steinhagen var nesten skummelt rolig. Døren bak ham ble åpnet, og Tobi kom ut.

«Sjåføren stanset ute på gaten», sa hun og nølte. «Du drar.»

«Du også.» Han smilte skjevt. «Dubai?»

«Ja.» Fingrene berørte bryllupspynten som fremdeles var på hodet.

«Hvordan drar du?»

«Etihad.»

«Første klasse, håper jeg.»

Selv i mørket så han glimtet av kritthvite tenner. «Takket være din sjenerøsitet.»

Han kremtet og lurte på hvorfor det plutselig føltes rart.

Akil kjente henne som datteren til sin fars venn. Han hadde sett henne under oppveksten på begivenheter de begge hadde deltatt på gjennom årene, og husket henne som en fortryllende liten jente som aldri sluttet å snakke.

Opprøret hennes hadde kommet til syne da faren hans og den eldre broren diskuterte henne etter et besøk av den gamle kongen. Han hadde klaget da hun spurte om barna hans, som satt hos stemoren sin, og sannsynligvis underholdt hverandre med sladder.

«Kemi er en snill jente, men Tobilola er en prøvelse», sa han dystert. «Jeg kan knapt vente til hun er en annen manns problem.»

Mennene hadde ledd godhjertet, men Akil så det selv da han traff på sin dristige gjest senere den kvelden, tydelig kledd for Djoboros ville uteliv. Han var atten da, så Tobi måtte ha vært … femten? Med altfor mye sminke, en kjole hun sikkert håpte fikk henne til å virke eldre, og et blikk som var ment å skremme ham.

«Skulle ikke du være på veteranenes middag?» spurte hun før han rakk å stille spørsmål.

«Skulle ikke du vært i seng med et glass melk?» Å glemme sin plikt som prins for kvelden var ikke det smarteste, men ingen ville savne ham når Malik var der. Og jenta trengte ikke å vite de detaljene. Det var pinlig nok å snike seg ut uansett hvor i hans alder. Tobi ville forstå nyansene rundt respekt i den afrikanske kulturen; direkte trass var alvorlig, særlig for en kongesønn.

«Jeg sier ikke noe hvis du ikke sier noe», sa hun, tydelig fornøyd med å oppdage felles trass.

«Hvordan har du tenkt å komme deg ut?»

«Taxi. Har ringt allerede.» Hun viftet med en rhinstein-dekorert mobil.

«Ha det gøy.» Han stappet hendene i lommen. «Når du kommer tilbake, be dem slippe deg av ved den nordlige inngangen. Ahmed er nattvakt, og han sladrer ikke.»

Han ga henne en ertende honnør, og gikk.

Nå var partyprinsessen hans kone, og de stakk fremdeles av. Han for å bli sin egen herre, ikke lenger tynget av kronen. Og hva ønsket Tobi? Sin egen frihet, hadde hun sagt, med spor av desperasjon i stemmen. Frøet hadde blitt plantet i tankene for bare et par år siden, på hennes eldre søster Kemis bryllup. De var blitt plassert nær hverandre og hadde begynt å snakke sammen. Tobis ansikt var surt til brudepike å være, og han hadde vært frekk nok til å spørre.

«Jeg vil savne henne», betrodde hun. «Det er ikke lett å bo i palasset. Far er veldig streng.» Det nydelige ansiktet hadde vært bekymret, og han følte seg beslektet.

«Du får gifte deg selv og dra», hadde han sagt, og øynene hennes gnistret.

«Tro meg, jeg ville om jeg hadde sjansen. Det er så tåpelig å ha denne samtalen i det tjueførste århundret …»

«Din verden er ikke den samme som andres», sa han mildt. «Ikke min heller.» Alle hadde hørt rykter om hvor streng faren var med døtrene. Og slik slo ideen rot. Og da han bestemte seg for å ta bryllupsarven og bruke den til å finansiere sitt nye liv, hadde han trengt en medløper, og Tobi var den rette.

Så her var de.

Det var noe intimt med å stå slik i stummende mørke med henne, og han merket seg detaljer han ikke hadde sett før. For eksempel hvordan kjolen med dyp utringning smøg seg distraherende rundt kroppen hennes.

Han kjente kroppen reagere, og så på henne for noe som virket som første gang.

Hun er nydelig. Store, mørke øyne, fyldig munn, perfekt hud og myke former med store bryst og velformede hofter. Brystvortene presset tydelig mot stoffet.

Hvor i helvete skulle hun, kledd slik?

«Takk», sa hun og la armene fort rundt ham. Hun mumlet noe mer, men Akil var sjokkert over den brå lysten han følte.

Han kjente det myke brystet hennes mot brystkassen sin, den søte muskduften fra huden hennes. Hun var varme og mykhet, og brått ble han svimmel av den sterke lysten. Ja, han hadde sett kvinner før, og fått brått lyst på dem. På et vis hadde hele denne kvelden lagt opp til dette, med den nære, hete kontakten mens de danset, mens han holdt sin nye brud tett for intime bilder. Men dette …

Tobi gikk et skritt tilbake. Han hørte en bil stanse. Instinktivt grep han den venstre hånden hennes, løftet den og så på den store gifteringen med rubiner og gull.

Hun dro hånden til seg, flau. «Burde jeg gi den …»

«Ikke før skilsmissen.»

«Vi burde vel snakke om det.»

Hun hadde rett, men han ville ikke. Alt han ville, var å nyte den fullstendig uventede, irrasjonelle trangen som fikk blodet til å koke. Hun kjente det også. Pusten gikk raskere, hun hadde ikke trukket seg unna armene hans. Fingrene gled ned og la seg rundt hoftene, hun skalv og myknet mot ham.

Hun vil ha deg. Han var erfaren nok til å vite det, og hun var ikke erfaren nok til å skjule det. Han hadde forført fremmede mer enn en gang, sånn sett var Tobi en fremmed. Men også hans kone, og de hadde en avtale.

Du har ikke nok selvkontroll til å gjøre suksess i noe. Gudskjelov at Malik var født først.

Harde ord, noen få av mange, og de var ikke de verste.

Akils arm ble som bly. Tobi gikk et steg tilbake, så flau og forvirret ut. Hun la armene i kors, skjulte knoppene som nå presset tydelig mot kjolen.

«Jeg kan gi deg skyss», hørte han seg selv si.

«Skyss?»

«Til Dubai.» Han trakk pusten dypt og styrkende. «Jeg har det kongelige jetflyet. De tror du er der uansett. Det er fornuftig.»

«Det er ikke den veien du skal.»

Han tillot seg å smile litt før han langsomt lot øynene gli over henne.

«Det er trolig en forferdelig idé», innrømmet han, «men jeg føler for å feire, og du er den eneste som kan … forstå det. Blir du med?»

Forvirring gled over ansiktet. Men som svar strakte hun seg ned og tok opp designervesken ved føttene, halte ut en lett jakke og hengte den over skuldrene.

«Okay», smilte hun.

«Så hva har du lyst til å gjøre?»

Tobi så på ham.

«Et ærlig spørsmål», sa Akil tørt som vanlig, der de satt i det dunkle lyset i Djoboran Royal Flyer. «Vi kunne spise, se en film, sove. Det er tilrettelagt for alt om bord.»

«Jeg vet det.» Hun visste også at hennes nye ektemann var søkkrik, og transportmetoden var et klart bevis. Hun hadde aldri sett et slikt fly før. «Det er i alle fall ekstravagant.»

«Jeg gleder meg til å bestille mitt eget.»

«Ditt eget … jetfly?»

«Selvfølgelig. En forretningsmann av min standard trenger pålitelig transport.»

Tobi måpte. «Hvor stor er egentlig den arven?»

Han rynket brynene lett. «Det er udannet å snakke om penger.»

«Selv med din egen kone?» Pinligheten ble dempet av lettheten i praten; Akil hadde aldri vært så vennlig mot henne før. Hun antok at det ikke var sjarmen hennes, men at han hadde fått viljen sin. De måtte være her i seks timer, hun ville ta hva hun kunne få.

Akil begynte å le. «Det er ikke arven min. Fondet til en prins åpnes automatisk når han gifter seg med en annen afrikaner med kongelig blod.» Han så på henne. «Det blir bonus om du gir meg en sønn, men jeg tror vi klarer oss for øyeblikket.»

Ansiktet ble varmt. Kysset hun var nesten sikker på skulle skje tidligere, hang fremdeles mellom dem, og Tobi ble plutselig for varm, for kald, og veldig klar over hvor nær hun satt Akil.

«Hva er planen din med fondet?» spurte Tobi lavt.

«Jeg vil selge sola.» Han smilte over forvirringen hennes. «Ra Enterprises, for å stjele et navn fra våre egyptiske brødre. Det er et investeringsfirma, spesialisert i solenergi. For noen år siden startet Marokko på et initiativ til å bytte til solenergi i hele landet. Det har vært noe framgang, men jeg tror mine investeringer vil gjøre en stor forskjell. Bare se på kontinentet, Tobi. Vi skulle vært de rikeste i verden, men strømsituasjonen i noen land …»

«Du trenger ikke fortelle meg det», svarte Tobi tørt. Nigeria var velkjent for strømbrudd og dårlige forsyninger. De fleste hadde egen generator. Dårlig lederskap var hovedproblemet, men hvis det Akil sa, var sant …

«Folk blir ikke så avhengige av elektrisitet», sa hun mykt.

Akil nikket ivrig. «Hvis Marokko lykkes, kan det bli patentert i andre land. Djoboranere har røtter i Malian, så det er veldig interessant for meg.»

«Nigeria neste, abeg», sa Tobi og smilte skjevt. «Jeg kunne tenkt meg å leve et sted uten lukten av dieseleksos om natten.»

«Du må kanskje vente litt. Nabolag med lite eller ingen tilgang til strøm, enten ved generator eller statlig, må prioriteres. Det …» Akils stemme svant og han så ut til å være langt borte. Tobi følte seg alene.

Hun kjente et stikk av lengsel som hadde lite å gjøre med forelskelsen hun hadde pleiet så lenge, eller med hans nærhet, eller intimiteten nå. Akil skulle dra, som om han hadde et mål. En plan. Hun dro for … hva? Frihet? Hva betydde det egentlig? Være i stand til å feste når hun ville? Bevege seg rundt uten vakt på slep?

Brått føltes den luksuriøse ferien hun hadde planlagt for seg selv i Dubai med noe av pengene hun fikk, blek i sammenligning, og litt dum. Alle årene innelåst hadde fått henne til å leve for spenningen i øyeblikket, for de små gledene hun kunne få. Akil reiste med en plan. Et oppdrag.

Hva kunne hun tilby verden nå når hun var fri? Hun skulle nesten til å dele tankene med Akil, men ombestemte seg. Det føltes både barnslig og tåpelig, som om hun druknet seg i selvmedlidenhet, frambrakt av vissheten om hvor selvopptatt hun var. Det er ingen som noensinne har vært stolt av meg, men når jeg kommer til Dubai, skal jeg bli stolt av meg selv når dette er over.

Akil lente seg tilbake i sofaen og lukket øynene. De mørke øyenvippene kastet skygger på kinnbena.

Hun svelget før hun snakket, plukket litt på skjørtet. Ville ikke at samtalen var over, selv etter tenkepausen. «Du kunne vel ha gjort dette uten å reise?»

Da han åpnet øynene og så på henne, var den myke vennligheten borte. «Nei.»

«Kongen ville vel ha …»

«Du vet ingenting om min far og hva han måtte ønske.» Det første sinnet som gled over ansiktet hans var godt kontrollert, men det brant under overflaten med en intensitet som fikk henne til å svelge igjen. «Djoboro har andre interesser. Og ingen av dem inkluderer meg.»

Tobi presset hendene mot brennende kinn, forsøkte å gjenvinne roen. «Hater du det veldig?» spurte hun mykt.

Akil så vekk, som om reaksjonen gjorde ham flau. Da han så på henne igjen, var ansiktet litt mildere.

«Nei. Men det er ikke for meg lenger, beklageligvis.» Han så dystert vekk, og ristet på hodet for å klarne tankene. Deretter så han på henne og smilte. «Film?» Den tidligere intime følelsen var borte. Tobi la armene i kors og følte seg frastjålet noe.

«Greit.»

«Fryser du?»

«Ikke egentlig.» Hun lente seg bakover og klynket da den store knuten i bakhodet fikk hårnålene til å stikke skarpt i hodebunnen.

«Jeg vet ikke hvordan du har klart å bære den greia på hodet hele dagen. Kan jeg hjelpe deg å løsne den?»

«Den er tung.» Oppsatsen var festet av en stor kam av rubiner og gull, en gave fra Akils familie, og rubinpyntede hårnåler var omhyggelig arrangert for å støtte den tunge knuten av fletter øverst i nakken. Hun hadde vært livredd for å miste noen av de verdifulle juvelene i villaen, så hun hadde beholdt brudepynten.

Akil tok tausheten hennes som et svar og vinket henne nærmere. Det var et åndeløst øyeblikk da hun følte varmen fra brystkassen mot ryggen, og de lange, slanke fingrene strøk forsiktig mot nakken, og i håret.

«Jeg tar det langsomt», sa han lavt mot øret hennes. Selv om ordene ikke var ment å være så sensuelle, kjente hun en skjelving dypt nede i magen. Det kom et lite grynt nå og da fra Akil mens han plukket en og en tung hårnål ut og la dem på marmorbordet foran dem.

Tobi lukket øynene et øyeblikk og forsøkte å puste.

«Djoboro», sa han mildt, «ble grunnlagt på rubiner. Derfor fins de overalt. Har du hørt historien?»

«Nei», greide hun å si. De varme leppene var altfor nær øret, og stemmen hadde sunket til en lav vibrasjon. Gjorde han dette med vilje?

«Du vet vel at Mali var et imperium bygget på gull? Da nomadene som grunnla Djoboro, forlot Mansa Musa og dro til kysten av Marokko, ba de til Allah om et fruktbart hvilested. Da de til slutt slo seg ned, var det ved foten av fjellene som utgjør grensen til landet, de søkte ly der. De første årene var vanskelige.» Han var ferdig med rubinhårnålene, de lå i en glitrende haug på bordet. «Du kjenner legenden. Sult, fortvilelse, bønner om mirakler, noen tilreisende pilegrimer som snubler over noe som redder dagen. Vel, våre snublet over en haug med rubiner, vasket fram av stormen de søkte ly mot. Gruvedriften startet i den regionen og, vel, formuen til landet ble bygget på dette, og det er fremdeles det eneste stedet i Marokko man finner rubiner. Vi utvinner andre ting også. Noen få ametyster, kobber, fosfat, andre mindre sexy ting. Men rubinene er starten på historien.» Han nølte et øyeblikk. Da han fortsatte, hadde stemmen en tone av anger. «Det er et nydelig sted, Tobi. La aldri mine erfaringer gjøre at du tenker dårlig om det. Jeg vil savne det høyt.»

Han la kammen på bordet, og Tobi sukket av lettelse da de lange, tynne flettene løsnet og nådde henne nesten til livet. Vanligvis var ansiktet innrammet av afrohåret hennes som en glorie, men hun hadde ønsket seg noe hun ikke trengte å tenke på, de første dagene i frihet. Hun kjente Akils fingre i håret sitt; heten hans, den behagelige, sterke søtheten i huden hans og den hypnotiske vibrasjonen i stemmen.

Hadde han kommet nærmere? Hun bet seg i leppen, trakk pusten, lente seg bakover mot brystkassen hans. Han stivnet et øyeblikk, og myknet da han pustet ut.

Der var den tilbake, energien som hadde gnistret mellom dem.

«Jeg hadde ingen planer om å forføre deg i kveld, Tobilola», sa han med en ærlighet som overrasket henne. Hun hadde ikke noe imot om han forsøkte, det visste de begge. Men det kunne hun ikke si høyt, selv ikke med sin dristige væremåte. Men hun snudde halvt på hodet for å se om han tok imot invitasjonen han hadde avvist før. Han nølte, så fanget han leppene hennes med sine …

Hun registrerte mykhet, en forsiktig varme som omsluttet sansene hennes. Han kysset med samme selvtillit som han utførte alt annet, men det var en uventet mykhet som fikk henne til å smelte mot ham. Hun snudde seg, presset seg mot ham. Den tynne kjolen var verre enn å være naken. Hun visste instinktivt at han ville håndtere kroppen hennes like varsomt som munnen som beveget seg mot hennes, hun brant etter det.

Kysset ble mer krevende, hun måtte holde igjen bønnen som truet med å komme ut. Å presse seg mot ham var en ting. Å trygle var noe annet. Leppene gled over følsomme steder på halsen.

«Akil», hvisket hun og grep tak i sømmene i skjorten hans. Stripen av hud der skjortekanten møtte buksene, var for fristende, fingrene fant og hun kjente musklene stramme seg. Huden var varm og sterk, og hun bare visste at han ville smake like godt som han luktet. Ansiktet brant ved tanken. Han kysset henne nesten ærbødig, hun hadde aldri følt seg mer som en prinsesse i sitt liv.

Hans prinsesse.

Akils hender beveget seg til lårene hennes, og Tobi sank bakover i de myke putene med et lite sukk. Hjertet hamret av gårde. I dette myke lyset, på bryllupsnatten, omgitt av all luksusen, det var så romantisk, som en manifestasjon av det som startet som en tenåringsfantasi.

«Det er okay», hvisket hun og pustet inn så brystene hevet seg, svulmende, nesten verket under det tynne stoffet i kjolen. Blikket hans fokuserte på dem et øyeblikk, før øynene mørknet. Så bet han tennene sammen.

«Tobi», sa han med vennlig stemme. «Beklager. Sett deg opp. Dette er ingen god idé i det hele tatt.»

Tobi rørte seg ikke. «Hv...hva?»

Til svar slapp han lårene hennes og kremtet, kom til seg selv. Han rakte henne en hånd for å hjelpe henne opp. Da hun satt oppreist, var Akil allerede på føttene med det halvt misfornøyde, uutgrunnelige uttrykket på plass.

«Jeg beklager. Det var feil.»

Tobi åpnet munnen for å svare, men visste ikke hva hun skulle si.

«Vi drar i ulike retninger, Tobi. Du er min kone og på et vis min partner i dette, ikke en nytelsesfull distraksjon for å feire en suksessfull kveld. Dette er ikke rettferdig mot deg.»

Nytelsesfull distraksjon? Det føltes som å bli sparket i magen. «Akil …»

«Du vil takke meg senere. Jeg er sikker på at du også har dine planer. Et forhold ville ha gjort ting komplisert.»

Han bryr seg ikke. Hvorfor skulle han vel det? Hun hadde glemt hva han var for henne … Noen få farlige kyss i det myke, forførende lyset var ikke nok til å forandre det. Hun var ikke nok. Hadde aldri vært verd mye oppmerksomhet, noe faren hadde gjort helt klart.

Den samme besluttsomheten kom over henne. Hun skulle bevise for faren, Akil, for alle at hun var noe, og hadde mye å gi. Dette var begynnelsen. «Beklager», greide hun å si. Forsøkte å være nonchalant, men stemmen lød halvkvalt.

«Det er ingenting å beklage.» Akil kremtet. «Jeg skal be personalet bringe oss noe mat, du kan finne en film å se på.» Han så på armbåndsuret. «Gratulerer, Tobi. Frihet om fire timer.»

Tobi greide å smile, men smilet forsvant straks han var ute av syne.

Frihet, ja. Penger, ja. Men hva i all verden skulle hun gjøre med det?

